ກອງປະຊຸມສຳມະນາຫົວຂໍ້ວິທະຍາສາດຊາວໜຸ່ມລາວ - ຈີນ
(GMT+08:00) 2011-11-20 16:02:34 cri
ຕາມຂ່າວ CRI: ໃນວັນທີ 20 ພະຈິກນີ້ ທີ່ນະຄອນຫຼວງວຽງຈັນ, ຄະນະຊາວໜຸ່ມລາວ-ຈີນໄດ້ຈັດຕັ້ງສຳມະນາ 2 ຫົວຂໍ້ວິທະຍາສາດຄື: ການຕິດຕໍ່ພົວພັນທີ່ດີກວ່າ, ກໍຈະເຮັດໃຫ້ມີການຮ່ວມມືທີ່ດີກວ່າ ແລະ ການພັດທະນາເສດຖະກິດແບບຍືນຍົງ. ໃນກອງ ປະຊຸມໄດ້ຮັບກຽດເປັນປະທານຮ່ວມຈາກສອງຝ່າຍ ຊຶ່ງຝ່າຍລາວນຳໂດຍ ສະຫາຍ ອາລຸນໄຊ ສູນນະລາດ, ເລຂາທິການສູນກາງຊາວໜຸ່ມປະຊາຊົນປະຕິວັດລາວ ແລະຝ່າຍຈີນ ນໍາໂດຍ ສະຫາຍ ລູ້ ຜິງ ຫົວໜ້າຄະນະຜູ້ແທນຝ່າຍຈີນ ທັງເປັນຮອງເລຂາຄະນະຊາວໜຸ່ມກອມມູນິດຈີນ ແຂວງຢຸນນານຂອງຈີນ, ມີບັນດາຄະນະບໍລິຫານງານສູນກາງຈາກກະຊວງແລະອົງການອ້ອມຂ້າງສູນກາງ ພ້ອມທັງຜູ້ແທນຊາວໜຸ່ມລາວ - ຈີນທັງໝົດ 100 ກວ່າສະຫາຍເຂົ້າຮ່ວມ.
ໃນກອງປະຊຸມໄດ້ມີການຄົ້ນຄວ້າ, ນຳສະເໜີແລະແລກປ່ຽນຄວາມຄິດເຫັນຂອງຊາວໜຸ່ມລາວ-ຈີນໃນຫົວຂໍ້ດັ່ງກ່າວໂດຍລົງເລິກຄວາມໝາຍ, ຄວາມສຳຄັນ, ສະພາບລວມແລະບັນຫາການປະຕິບັດວຽກງານທີ່ຜ່ານມາ, ນະໂຍບາຍ ມາດຕະຖານບົດຮຽນ ຂອງແຕ່ລະຝ່າຍແລະຂໍ້ສະເໜີໃນການຮ່ວມມືນຳກັນຂອງຊາວໜຸ່ມສອງຊາດລາວ-ຈີນ, ໃນການກ່າວເປີດພິທີຂອງທ່ານ ອາລຸນໄຊ ສູນນະລາດ, ທ່ານກ່າວວ່າ: ຫົວຂໍ້ວິທະ ຍາສາດທີ່ຊາວໜຸ່ມສອງຊາດລາວຈີນກຳນົດໃຫ້ມີການສຳມະນາໃນຄັ້ງນີ້ເຫັນວ່າເປັນຫົວຂໍ້ແຫ່ງຍຸກສະໄໝ. ພ້ອມດຽວກັນຜູ້ແທນຊາວໜຸ່ມທັງສອງຝ່າຍໄດ້ພ້ອມກັນຄົ້ນ ຄວ້າຢ່າງກະຕືລືລົ້ນແລະຕັ້ງໜ້າປະກອບຄຳຄິດຄຳເຫັນຢ່າງກວ້າງຂວາງແລະເລິກເຊິ່ງ.
ຕໍ່ການຈັດງານພົບປະມິດຕະພາບຊາວໜຸ່ມລາວ-ຈີນ ໃນປີນີ້ແມ່ນໄດ້ຮັບໝາກ ຜົນສຳເລັດຕາມລະດັບຂີດໝາຍ ຊຶ່ງເປັນການປະກອບສ່ວນອັນໃຫ່ຍຫຼວງໃນຂະບວນການສະເຫຼີມສະຫຼອງວັນສ້າງຕັ້ງສາຍພົວພັນການທູດລາວ-ຈີນ ຄົບຮອບ 50 ປີ ທັງເປັນການປະກອບສ່ວນຢ່າງຕັ້ງໜ້າໃນການເສີມຂະຫຍາຍມິດຕະພາບແລະສາຍພົວພັນຮ່ວມມືຕາມຄູ່ຮ່ວມມືຍຸດທະສາດຮອບດ້ານຍາວນານ.
ພາຍຫຼັງສຳເລັດກອງປະຊຸມສຳມະນາແລະການຢ້ຽມຢາມລາວຂອງຄະນະຜູ້ແທນຊາວໜຸ່ມຈີນແລ້ວ ໃນວັນທີ 24 ພະຈິກ ຄະນະຝ່າຍລາວຈະໄດ້ຈັດພິທີສົ່ງຄະນະຜູ້ແທນຊາວໜຸ່ມຈີນຜ່ານດ່ານບໍ່ເຕັນ-ບໍ່ຫານຊາຍແດນລາວ-ຈີນດ້ວຍຄວາມສະຫວັດດີພາບແລະເຕັມໄປດ້ວຍມິດຕະພາບ.